
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Mestský súd Bratislava IV 39Csp/72/2024 6124328443 24. 06. 2025 Mgr. Vladimír Herich ECLI:SK:MSBA4:2025:6124328443.3
ROZSUDOK V MENE SLOVENSKEJ REPUBLIKY Mestský súd Bratislava IV, sudcom Mgr. Vladimírom Herichom, v sporovej veci žalobcu: SPP – distribúcia, a.s., so sídlom Plátennícka 19013/2, 821 09 Bratislava, IČO: 35 910 739, zastúpeným Jakubčák, advokátska kancelária, s.r.o., so sídlom Michalská 14, 811 03 Bratislava, IČO: 47 255 706, proti žalovanému: A. B., nar. XX.XX.XXXX, bytom C. A. XXXX/XX, XXX XX D., o zaplatenie 687,08 Eur s príslušenstvom, takto rozhodol: I. Žalovaný je p o v i n n ý zaplatiť žalobcovi sumu 687,08 Eur spolu s úrokom z omeškania 7,50 % ročne zo sumy 687,08 Eur od 05.01.2023 do zaplatenia, a to všetko do 3 dní od právoplatnosti rozsudku. II. Súd p r i z n á v a žalobcovi voči žalovanému nárok na náhradu trov konania v rozsahu 100%. O výške trov bude rozhodnuté samostatným uznesením, ktoré vydá vyšší súdny úradník po právoplatnosti rozsudku. odôvodnenie: 1. Žalobou doručenou Okresnému súdu Banská Bystrica (ako súdu upomínaciemu v zmysle zákona č. 307/2016 Z. z. o upomínacom konaní) a postúpenou tunajšiemu súdu dňa 09.10.2024 sa žalobca voči žalovanému domáhal zaplatenia sumy 687,08 Eur s príslušenstvom. Podanú žalobu odôvodnil tým, že podanou žalobou si voči žalovanému uplatňuje nárok na náhradu škody, z dôvodu mimozmluvnej zodpovednosti žalovaného za škodu. Na odbernom mieste žalovaného na adrese C. A. XXXX/XX D., došlo k ukončeniu zmluvy o dodávke zemného plynu so stavom 17142m3. Odstúpenie od zmluvy bolo žalovanému od SPP, a.s. doručené dňa 19.09.2022. Pri demontáži meradla dňa 15.12.2022 bol zistený uvedený stav meradla. Na odbernom mieste dochádzalo k neoprávnenému odberu zemného plynu v objeme 395m3, bez uzatvorenej zmluvy o dodávke zemného plynu. Uvedeným vznikla žalobcovi škoda. Dokladom č. XXXXXXXXXX žalobca žalovanému účtoval náklady spojené so zisťovaním a odstraňovaním neoprávneného odberu zemného plynu vo výške 69,19 Eur. Žalobca v liste vyúčtovanie škody ponúkol žalovanému možnosť požiadať o splátky. Žalovaný v čase splatnosti 04.01.2023 škodu neuhradil, v dôsledku čoho sa dostal do omeškania. Žalobca si uplatňuje úrok z omeškania od 05.01.2023 do zaplatenia v sadzbe 7,50 %. 2. Žalovaný sa k žalobe nevyjadril, nárok žalobcu v konaní nespochybnil a v spore zostal pasívny. Žaloba spolu s prílohami a výzvou na vyjadrenie k nej bola žalovanému doručená podľa § 116 ods. 2 CSP, dňa 14.02.2025. 3. Podľa § 297 veta druhá písm. b) CSP, pojednávanie nie je potrebné nariadiť, ak ide iba o otázku jednoduchého právneho posúdenia veci, skutkové tvrdenia strán nie sú sporné a hodnota sporu bez príslušenstva neprevyšuje 1 000 Eur.
4. Podľa § 219 ods. 3 CSP, vo veciach, v ktorých súd rozhoduje rozsudkom bez nariadenia pojednávania, oznámi miesto a čas verejného vyhlásenia rozsudku na úradnej tabuli súdu a na webovej stránke príslušného súdu v lehote najmenej päť dní pred jeho vyhlásením. Ak o to strana požiada, súd jej oznámi miesto a čas verejného vyhlásenia rozsudku aj elektronickými prostriedkami. 5. Na základe vyššie citovaných zákonných ustanovení bol vo veci dňa 24.06.2025 verejne vyhlásený rozsudok bez nariadenia ústneho pojednávania. Oznámenie o verejnom vyhlásení rozsudku bolo vyvesené na úradnej tabuli a webovej stránke tunajšieho súdu dňa 04.04.2025. 6. Súd vo veci vykonal dokazovanie oboznámením sa s obsahom listinných dôkazov, ktoré tvoria obsah spisu. Na základe vykonaného dokazovania a z nesporných skutkových tvrdení žalobcu súd zistil, že: Listom zo dňa 12.09.2022 SPP, a.s. odstúpil od zmluvy o dodávke plynu pre kategóriu odberateľov plynu domácnosť, so žalovaným. Zásielka s listom bola žalovanému doručená dňa 16.09.2022. Z výpisu internetovej stránky žalobcu vyplýva, že referenčná cena plynu pre účely vyvažovanie (Eur/ MWh) za december 2022, bola ku dňu 15.12.2022 vo výške 134,226. Faktúrou č. XXXXXXXXXX, zo dňa 20.12.2022, splatná 04.01.2023, vyúčtoval žalobca žalovanému škodu za odber zemného plynu vo výške 687,08 Eur. Suma pozostávala z hodnoty zemného plynu od 07.10.2022 do 15.12.2022 v sume 617,89 Eur a nákladov zisťovania v sume 69,19 Eur. Prílohu faktúry tvoril výpočet škody spôsobenej neoprávneným odberom zemného plynu. Z uvedeného vyplýva, že na odbernom mieste žalobcu bol namontovaný plynomer č. XXXXXXXXXXXX, typ MKM G6. Neoprávnený odber začal po ukončení zmluvy o dodávke ZP dňa 07.10.2022, kedy bol stav meradla 17 142 m3. Neoprávnený odber bol ukončený 15.12.2022, stav meradla 17 537 m3. Neoprávnený odobratý plyn predstavoval 395m3, čo zodpovedá cene 617,89 Eur. Z cenníka žalobcu platného ku dňu 01.02.2021 vyplýva, cena prerušenia distribúcie zemného plynu v sume 69,19 Eur za výkon. 7. V rámci právneho posúdenia veci vychádzal súd z nasledovných ustanovení právnych predpisov: Podľa § 84 ods. 1 a 2 zákona č. 452/2021 Z.z., o elektronických komunikáciách, zmluvou o poskytovaní služieb, vrátane služby prístupu k internetu, sa podnik zaväzuje zriadiť pripojenie k verejnej sieti alebo poskytovať služby. Podnik môže vydať všeobecné podmienky a cenník, ktoré sú súčasťou zmluvy o poskytovaní služieb. Podnik poskytne spotrebiteľovi, mikropodniku, malému podniku alebo neziskovej organizácii obsah uzavretej zmluvy o poskytovaní služieb bezplatne na trvanlivom nosiči; to neplatí pre predplatené služby a poskytovanie služieb prostredníctvom verejných prístupových bodov. Ak je zmluva o poskytovaní služieb písomná, je možné ju meniť aj inou ako písomnou formou, ak sa na tom zmluvné strany dohodnú; to neplatí pre záväzky účastníka, ktoré podľa Občianskeho zákonníka možno dojednať len v písomnej forme. Podľa § 73 ods. 4 zákona č. 251/2012 Z.z. o energetike a o zmene a doplnení niektorých zákonov, v znení účinnom ku dňu 15.12.2022 (ďalej len „zákon o energetike“), odberateľ plynu je povinný umožniť prevádzkovateľovi distribučnej siete kontrolu odberného plynového zariadenia a určeného meradla v termíne dohodnutom s prevádzkovateľom distribučnej siete. Podľa § 73 ods. 5 zákona o energetike, odberateľ plynu je povinný udržiavať pripojené odberné plynové zariadenie v zodpovedajúcom technickom stave a poskytovať na požiadanie prevádzkovateľovi distribučnej siete v lehote do 90 dní odo dňa vyžiadania technické údaje a revízne správy odberného plynového zariadenia; ak nepredloží požadované údaje a správy v lehote 90 dní, považuje sa jeho odberné plynové zariadenie za technicky nevyhovujúce. Podľa § 82 ods. 1 zákona o energetike, neoprávneným odberom plynu je odber a) bez uzavretej zmluvy o 1. pripojení do prepravnej siete alebo o pripojení do distribučnej siete,
2. dodávke alebo združenej dodávke plynu alebo zmluvy, ktorej predmetom je zdieľanie plynu, alebo bez iného právneho dôvodu, na základe ktorého vzniká právo zdieľať plyn, alebo 3. prístupe do prepravnej siete a preprave plynu alebo prístupe do distribučnej siete a distribúcii plynu, b) nemeraného plynu, c) bez určeného meradla alebo s určeným meradlom, ktoré v dôsledku neoprávneného zásahu odberateľa nezaznamenáva alebo nesprávne zaznamenáva odber plynu, d) meraný určeným meradlom, na ktorom bolo porušené zabezpečenie proti neoprávnenej manipulácii, alebo určeným meradlom, ktoré nebolo namontované prevádzkovateľom siete, e) ak odberateľ neumožnil prevádzkovateľovi distribučnej siete prerušenie dodávky plynu; taký odber sa za neoprávnený odber považuje odo dňa, keď odberateľ neumožnil prerušenie dodávky plynu, f) ak odberateľ nedodržal obmedzenia určené dodávateľom plynu, prevádzkovateľom prepravnej siete, prevádzkovateľom zásobníka alebo prevádzkovateľom distribučnej siete, g) ak odberateľ nedodržal zmluvne dohodnuté platobné podmienky, h) ak odberateľ opakovane bez vážneho dôvodu neumožnil prístup k meradlu, aj keď bol na to prevádzkovateľom distribučnej siete vopred vyzvaný písomnou výzvou, ktorej doručenie odberateľ potvrdil. Podľa § 82 ods. 2 zákona o energetike, odberateľ, ktorý neoprávnene odoberal plyn, je povinný uhradiť dodávateľovi plynu, prevádzkovateľovi prepravnej siete a prevádzkovateľovi distribučnej siete, prevádzkovateľovi zásobníka skutočne vzniknutú škodu, ak vznikla. Odberateľ, ktorý neoprávnene odoberal plyn, je povinný uhradiť spolu so škodou aj ušlý zisk dodávateľovi plynu, prevádzkovateľovi prepravnej siete a prevádzkovateľovi distribučnej siete. Podľa § 83 ods. 3 zákona o energetike, ak nemožno vyčísliť skutočne vzniknutú škodu na základe objektívnych a spoľahlivých podkladov, použije sa spôsob výpočtu škody spôsobenej neoprávneným odberom plynu ustanovený všeobecne záväzným právnym predpisom vydaným podľa § 95 ods. 1 písm. l). Podľa § 83 ods. 4 zákona o energetike, ak ide o prvý neoprávnený odber plynu odberateľa plynu v domácnosti meraný meradlom umiestneným na verejne prístupnom mieste, na ktorom bolo porušené zabezpečenie proti neoprávnenej manipulácii podľa odseku 1 písm. d), výška škody spôsobenej neoprávneným odberom plynu sa určí ako cena neoprávnene odobratého množstva plynu určeného pomocou typového diagramu dodávky. Pre výpočet škody spôsobenej druhým a ďalším takým neoprávneným odberom plynu na tom istom odbernom mieste sa použije postup podľa odseku 3. Podľa § 420 ods. 1 Občianskeho zákonníka, každý zodpovedá za škodu, ktorú spôsobil porušením právnej povinnosti. Podľa § 442 ods. 1 Občianskeho zákonníka, uhrádza sa skutočná škoda a to, čo poškodenému ušlo (ušlý zisk). Podľa § 517 ods. 1 vety prvej a ods. 2 Občianskeho zákonníka dlžník, ktorý svoj dlh riadne a včas nesplní, je v omeškaní. Ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. Podľa § 3 nariadenia vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka, výška úrokov z omeškania je o päť percentuálnych bodov vyššia ako základná úroková sadzba Európskej centrálnej banky platná k prvému dňu omeškania s plnením peňažného dlhu. 8. Aplikáciou citovaných ustanovení právnych predpisov na zistený skutkový stav dospel súd k záveru, že žalobou uplatnený nárok žalobcu voči žalovanému na zaplatenie sumy 687,08 Eur je dôvodný. Súd mal v konaní preukázané z nesporných tvrdení žalobcu a predložených listinných dôkazov, že listom zo dňa 12.09.2022, ktorý si žalovaný prevzal dňa 16.09.2022, odstúpila spoločnosť Slovenský plynárenský priemysel, a.s., od zmluvy o dodávke plynu so žalovaným, z dôvodu jeho neplnenia si zmluvných povinností. Napriek tomu, že žalobca odstúpil od zmluvy so žalovaným, žalovaný naďalej odoberal plyn na odbernom mieste C. A. XXXX/XX, D., pričom neoprávnený odber zemného plynu začal
dňom 07.10.2022 a trval do 15.12.2022, kedy žalobca na odbernom mieste prerušil dodávku zemného plynu. Takisto bola nespornou tá skutočnosť, že na odbernom mieste žalovaného žalobca nameral neoprávnený odber v rozsahu 395m3, čo pri prislúchajúcej referenčnej cene predstavovalo sumu 617,89 Eur. Z predloženého cenníka žalobcu ďalej vyplynulo, že s uvedenými úkonmi žalobcovi vznikli náklady v sume 69,19 Eur. Žalobcovi tak vznikol voči žalovanému nárok na zaplatenie dlžnej sumy 687,08 Eur, ktorá pozostávala zo sumy neoprávneného odberu zemného plynu a nákladov, ktoré žalobcovi vznikli v súvislosti so zisťovaním a odstraňovaním neoprávneného odberu. Keďže napriek výzve, ktorú žalobca žalovanému listom zasielal dňa 20.12.2022, žalovaný dlžnú sumu neuhradil, súd zaviazal žalovaného zaplatením uvedenej dlžnej sumy žalobcovi. 9. Nezaplatením vyčíslenej škody za neoprávnený odber sa žalovaný dostal do omeškania, a to dňom nasledujúcim po dni, ktorý žalobca žalovanému určil ako deň splatnosti na zaplatenie dlžnej sumy (04.01.2023), teda od 05.01.2023 až do zaplatenia celej dlžnej sumy. Výška úroku z omeškania predstavovala 7,50 % ročne (t. j. vo výške o päť percentuálnych bodov vyššej ako je základná úroková sadzba Európskej centrálnej banky platná k prvému dňu omeškania) zo sumy 687,08 Eur. 10. O nároku na náhradu trov konania rozhodol súd v zmysle § 255 ods. 1 CSP v spojení s § 262 ods. 1 CSP tak, že v konaní plne úspešnému žalobcovi priznal voči žalovanému nárok na náhradu trov konania v plnom rozsahu. O výške náhrady trov konania rozhodne súd v súlade s § 262 ods. 2 CSP po právoplatnosti tohto rozsudku samostatným uznesením, ktoré vydá súdny úradník. Poučenie: Proti tomuto rozsudku je prípustné odvolanie v lehote 15 dní od doručenia rozsudku na súde, proti ktorého rozsudku smeruje. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a. neboli splnené procesné podmienky, b. súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c. rozhodoval vylúčený sudca alebo nesprávne obsadený súd, d. konanie má inú vadu, ktorá mohla mať za následok nesprávne rozhodnutie vo veci, e. súd prvej inštancie nevykonal navrhnuté dôkazy, potrebné na zistenie rozhodujúcich skutočností, f. súd prvej inštancie dospel na základe vykonaných dôkazov k nesprávnym skutkovým zisteniam, g. zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h. rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Exekúciu možno vykonať na návrh toho, kto je oprávnený požadovať splnenie nároku z exekučného titulu preto, že povinný dobrovoľne nesplnil to, čo mu exekučný titul ukladá. Z dôvodov podľa osobitného predpisu môže návrh podať aj Justičná pokladnica. (§ 48 ods. 2 Exekučného poriadku).

Zdroj: KAUZIS.SK – https://www.kauzis.sk/judikatura/r/ECLI:SK:MSBA4:2025:6124328443.3 (dáta aktuálne k 14. 11. 2026). Záväzné je znenie zverejnené súdom.




